  Наталья Тетерина Татарстанлэн азьмуртэз Рустам Минниханов Менделеевск ёросысь удмурт кырӟанъя «Возжайка» ансамблез коньдонкузьымен пусйиз. Пӧртэм калыкъёслэн лулчеберетсылы сӥзем «Милям дормы — Татарстан» фестивальын Казаньын улосвыл тӧро устоосызлы коллективъёслы 400 сюрс манетлы сертификатъёс сётӥз. Со сярысь ивортэ Удмуртиысь Калыкъёслэн эшъяськон юртсылэн пресс-службаез. «Возжайка» коллектив Менделеевск ёросын 1988-тӥ арын кылдӥз. Ансамбль  удмурт крезьгур сямъёсты утён бордын ужа. Артистъёс калык кырӟанъёсты быдэсто но удмурт йылолъёсты возьмато. Трос пол коллектив ёрос, элькун но улосвылкуспо вожвылъяськонъёсын но фестивальёсын вормисьёс радэ шедьылӥз.   Удмурт коллектив сяна, коньдонкузьымъёс басьтӥзы «Шур сал» («Ошмес») чуваш ансамбль, «Лай мардеж» («Ыркыт тӧл») пор коллектив, «Водограй» украин ансамбль, «Зобэржэт» бигер коллектив но «Бездненские Зори» ӟуч ансамбль. Фольклор коллективъёсты пусъёнын Рустам Минниханов вераз: «Тупаса улонэз утён, кылъёсты, лулчеберетэз но йылолъёсты азинтон ми понна котьку но вал но луоз валтӥсь интыын. Со понна кун программаос быдэсъясько, лулчеберетъя юртъёс ӝутӥсько но калык коллективъёсты азинтыны луонлыкъёс кылдытӥсько».  Тегъёс: Лулчеберет Казань удмуртъёс Татарстан кырӟан крезьгур  